Notum sit omnibus futuris et presentibus quod domnus Gislebertus*, abbas Cadomensis, et domnus Jerento Divionensis fecerunt inter se commutationes quasdam de rebus ad utrasque ęcclesias pertinentibus. Cadomensis enim ęcclesia sita in Normannia habebat in Burgundia ęcclesiam sancti Ypoliti de Curtbertalt, cum appenditiis datis et adquisitis, quam contulit Sancto Stephano Cadomensi Roclenus*, episcopus Cabilonensis. Similiter Divionensis sita in Burgundia habebat in Normannia ęcclesiam sancti Alberti cum sibi pertinentibus, et ęcclesiam de Longo Campo juxta silvam quę dicitur Leons, cum terris et decimis. Quia ergo res utraque in longinquo posita erat et longinquitas itineris non sinebat tantumdem commodi provenire quantum faceret si esset in vicinio ęcclesię, communi decreverunt consilio ut ęcclesia Cadomensis acciperet ęcclesiam sancti Alberti cum appenditiis et ęcclesiam de Longo Campo cum terris et decimis, quod erat juris ęcclesię Divionensis, et ęcclesia Divionensis haberet ęcclesiam sancti Ypoliti, cum omnibus illis quę monachi sancti Stephani inibi habitantes videbantur possidere. Hęc itaque mutationis conventio facta est communi consilio communi decreto et, ut in posterum servaretur, stabilitum est cartarum antiquarum commutatione et hujus nova conscriptione et abbatum utrorumque et fratrum utriusque ęcclesię subscriptione. Signum Gisleberti, abbatis Cadomensis + Signum Rodulfi + Signum Jerentonis, abbatis Divionensis + Signum Humberti monachi + Signum Hugonis capellani + Signum Roberti monachi + + Signum Roberti*, comitis Normannorum, filii Willelmi* regis Anglorum.